Ρίτσαρντ Ντόκινς
 Ο Ντόκινς γεννήθηκε στο Ναϊρόμπι της Κένυας και μετακόμισε στη Μεγάλη Βρετανία με τους γονείς του σε ηλικία οκτώ ετών. Αποφοίτησε από το Πανεπιστήμιο της Οξφόρδης και πέρασε δύο χρόνια ως επίκουρος καθηγητής Πανεπιστήμιο Μπέρκλεϋ της Καλιφόρνια, πριν επιστρέψει στο Πανεπιστήμιο της Οξφόρδης το 1970. Έγινε διεθνώς γνωστός το 1976 με το βιβλίο του Το εγωιστικό γονίδιο, το οποίο μαζικοποίησε την γονιδιο-κεντρική άποψη για την εξέλιξη και εισήγαγε τον όρο μιμίδιο (meme). Το 1982, παρουσίασε στο βιβλίο του The extended phenotype μια συχνά παραπεμπόμενη θεωρία στον τομέα της εξελικτικής βιολογίας, η οποία ανέφερε ότι τα φαινοτυπικά αποτελέσματα δεν περιορίζονται στο σώμα ενός οργανισμού, αλλά μπορούν να επεκταθούν στο περιβάλλον, συμπεριλαμβανομένων και των σωμάτων άλλων οργανισμών. Εκτός από τη εργασία του στην Βιολογία, ο Ντόκινς είναι ευρέως γνωστός για τις απόψεις του σχετικά με τον αθεϊσμό, την εξέλιξη, τον δημιουργισμό (creationism), τη θεωρία του ευφυούς σχεδιασμού και τη θρησκεία. Είναι εξέχων κριτικός του δημιουργισμού και του ευφυούς σχεδιασμού. Στο βιβλίο του Ο Τυφλός Ωρολογοποιός (The Blind Watchmaker, 1986), μίλησε ενάντια στην «αναλογία του ωρολογοποιού», ένα επιχείρημα για την ύπαρξη ενός υπερφυσικού δημιουργού που βασίζεται πάνω στην παρατηρηθείσα πολυπλοκότητα των ζώντων οργανισμών, και αντί αυτού περιέγραψε τις εξελικτικές διαδικασίες ως ανάλογες με τον «τυφλό ωρολογοποιό». Από τότε έγραψε αρκετά επιστημονικά βιβλία, και έκανε τακτικές εμφανίσεις στην τηλεόραση και στο ραδιόφωνο, συζητώντας τα προαναφερόμενα θέματα. Ο Ρίτσαρντ Ντόκινς είναι άθεος, ελευθεριακός σκεπτικιστής, κοσμικός ουμανιστής, επιστημονικός ορθολογιστής και υποστηρικτής του κινήματος των Brights. Έχει αναφερθεί πολλές φορές στα Μ.Μ.Ε. ως το "Ροτβάιλερ του Δαρβίνου", σε αναλογία με τον Βρετανό βιολόγο Τόμας Χάξλεϊ, ο οποίος ήταν γνωστός ως το «Μπουλντόγκ του Δαρβίνου» για την υπεράσπιση της φυσικής επιλογής. Στο βιβλίο του Η περί θεού Αυταπάτη (The God Delusion, 2006), ο Ντόκινς υποστηρίζει ότι σχεδόν βέβαια δεν υπάρχει ένας υπερφυσικός δημιουργός και ότι η θρησκευτική πίστη μπορεί να χαρακτηριστεί ως ψευδαίσθηση, ως μία ψευδής εμμονή και πεποίθηση. Μέχρι το Νοέμβριο του 2007, η αγγλική έκδοση πώλησε περισσότερα από 1,5 εκατομμύριο αντίτυπα και μεταφράστηκε σε 31 γλώσσες, αποτελώντας το δημοφιλέστερο βιβλίο του μέχρι σήμερα. Το εγωιστικό γονίδιο (The Selfish Gene, 1976) Εκδόσεις Σύναλμα (1998) ISBN 960-7578-08-2, Εκδόσεις Κάτοπτρο (2008) ISBN 978-960-6717-19-2 The Extended Phenotype (1982) Ο τυφλός ωρολογοποιός (The Blind Watchmaker, 1986) Εκδόσεις Κάτοπτρο (2001) ISBN 978-960-6717-42-0 Ο Ποταμός της Ζωής (River Out of Eden, 1995) Εκδόσεις Κάτοπτρο (1995) ISBN 960-7023-99-4 Climbing Mount Improbable (1996) Υφαίνοντας το Ουράνιο Τόξο (Unweaving the Rainbow, 1998) Εκδόσεις Τραυλός (2000) ISBN 960799017X Ο εφημέριος του διαβόλου (A Devil's Chaplain, 2003) Εκδόσεις Τραυλός (2008) ISBN 978-960-6640-40-7 The Ancestor's Tale (2004) Η περί Θεού αυταπάτη (The God Delusion, 2006) Εκδόσεις Κάτοπτρο (2007) ISBN 978-960-6717-14-7 Το μεγαλύτερο θέαμα στη Γη: Η απόδειξη για την εξέλιξη (The Greatest Show on Earth: The Evidence for Evolution, 2009) Εκδόσεις Αβγό (2009) ISBN 978-960-410-585-4 The Magic of Reality: How We Know What's Really True (2011) Επίσημος ιστότοπος (Αγγλικά)
Ο Κλίντον Ρίτσαρντ Ντόκινς (αγγλ. Clinton Richard Dawkins), FRS, FRSL (γενν. 26 Μαρτίου 1941) είναι Βρετανός ηθολόγος, εξελικτικός βιολόγος και συγγραφέας βιβλίων εκλαϊκευμένης επιστήμης. Μέχρι το 2008 διατηρούσε την Έδρα Charles Simonyi για την Λαϊκή Κατανόηση της Επιστήμης στο Πανεπιστήμιο της Οξφόρδης.